Raseinių rajono savivaldybės

 tarybos 2020 m. gruodžio 28 d.

 sprendimo Nr. TS-381

 priedas

**MOKESČIO UŽ IKIMOKYKLINIO IR PRIEŠMOKYKLINIO AMŽIAUS VAIKŲ IŠLAIKYMĄ RASEINIŲ RAJONO ŠVIETIMO ĮSTAIGOSE MOKĖJIMO IR LENGVATŲ TAIKYMO TVARKOS APRAŠAS**

**I SKYRIUS**

 **BENDROSIOS NUOSTATOS**

1. Mokesčio už ikimokyklinio ir priešmokyklinio amžiaus vaikų išlaikymą Raseinių rajono švietimo įstaigose mokėjimo ir lengvatų taikymo tvarkos aprašas (toliau – aprašas) reglamentuoja mokesčio už vaikų, ugdomų Raseinių rajono švietimo įstaigose pagal ikimokyklinio ir (ar) priešmokyklinio ugdymo programas, išlaikymo dydžio nustatymą, lengvatų taikymo ir tam būtinų dokumentų pateikimo, mokesčio mokėjimo sąlygas ir tvarką už paslaugas, kurios nėra finansuojamos iš valstybės biudžeto.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos švietimo įstatymu ir kitais ikimokyklinį ir priešmokyklinį ugdymą reglamentuojančiais teisės aktais.

3. Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

**II SKYRIUS**

**MOKESČIO LENGVATŲ TAIKYMAS IR TAM BŪTINŲ DOKUMENTŲ PATEIKIMAS**

4. Mokestis už vaikų maitinimą švietimo įstaigose, įgyvendinančiose ikimokyklinio ir priešmokyklinio ugdymo programas, tėvų (globėjų) prašymu, mažinamas 50 procentų Raseinių rajono savivaldybės tarybos sprendimu nustatytos vaiko dienos maitinimo kainos už kiekvieną lankytą dieną:

4.1. kai vaikas turi tik vieną iš tėvų (globėjų). Jei vienas iš tėvų (globėjų) miręs, pateikus mirties liudijimo patvirtintą kopiją; jei atimtos tėvystės teisės arba dingęs be žinios, pateikus teismo sprendimo kopiją; jei vienas iš tėvų (globėjų) yra įkalinimo įstaigoje, pateikus pažymą iš įkalinimo įstaigos;

4.2. kai šeima augina tris ir daugiau vaikų (vaikai iki 24 metų, jei mokosi dieninėse visų tipų mokyklose), pateikus šeimos sudėties pažymą iš seniūnijos ir pažymą iš mokymo įstaigos, jei vienas iš vaikų yra vyresnis nei 18 metų;

4.3. kai vienas iš tėvų (globėjų) atlieka tikrąją karo tarnybą, pateikus pažymą;

4.4. kai vaikas auga mokinių ar studentų šeimoje, kurioje vienas iš tėvų (globėjų) mokosi mokymo įstaigos dieniniame skyriuje, pateikus pažymą iš mokymo įstaigos;

 4.5. kai vienas iš tėvų (globėjų) yra netekęs nuo 75-100 proc. darbingumo, pateikus neįgaliojo pažymėjimo kopiją;

4.6. jei abu tėvai (globėjai) bedarbiai ir įsiregistravę Užimtumo tarnyboje, pateikus pažymą.

5. Mokestis už vaikų maitinimą švietimo įstaigose, įgyvendinančiose ikimokyklinio ir priešmokyklinio ugdymo programas, tėvų prašymu mažinamas 20 procentų rajono Savivaldybės tarybos sprendimu nustatytos vaiko dienos maitinimo normos už kiekvieną lankytą dieną, jeigu šeima į mokyklą leidžia 2 vaikus ugdytis pagal ikimokyklinio ir (ar) priešmokyklinio ugdymo programas.

6. Mokestis už vaiko maitinimą švietimo įstaigose, įgyvendinančiose ikimokyklinio ir priešmokyklinio ugdymo programas, nemokamas:

6.1. kai tėvai (globėjai), gaunantys socialinę pašalpą, pateikia pažymą;

6.2. kai vaikui Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos Kauno apskrities vaiko teisių apsaugos skyrius Raseinių rajone rekomenduoja lankyti mokyklą, įgyvendinančią ikimokyklinio ugdymo programą, pateikus minėtos tarnybos rekomendaciją;

6.3. kai vaikui pripažintas neįgalumo lygis, pateikus neįgaliojo pažymėjimo kopiją;

6.4. kai pagal priešmokyklinio ugdymo programą mokomi vaikai, kuriems ugdymo laikotarpiu pagal Lietuvos Respublikos socialinės paramos mokiniams įstatymą yra priimtas sprendimas skirti nemokamą maitinimą;

6.5. kai Savivaldybės administracijos direktoriaus įsakymu vaikui yra paskirtas privalomas ikimokyklinis ugdymas.

7. Tėvai (globėjai) nemoka mokesčio už vaiko maitinimą už nelankytas dienas švietimo įstaigose, įgyvendinančiose ikimokyklinio ir priešmokyklinio ugdymo programas.

8. Tėvams (globėjams) taikoma tik viena mokesčio lengvata, ją tėvai (globėjai) turi pasirinkti ir nurodyti prašyme.

**III SKYRIUS**

 **PATEISINAMŲ DOKUMENTŲ PRIĖMIMAS**

9. Dokumentai, kuriais remiantis mažinamas mokestis ir taikomos lengvatos už vaikų išlaikymą švietimo įstaigose, įgyvendinančiose ikimokyklinio ir priešmokyklinio ugdymo programas, pateikiami priimant vaiką į švietimo įstaigą, vėliau - kartą per metus iki einamųjų metų spalio 1 d. Pažyma apie gaunamą socialinę pašalpą teikiama iki kito mėnesio 20 d.

10. Lengvata, pateikus prašymą ir visus reikiamus dokumentus, patvirtinančius teisę į lengvatą, taikoma nuo kito mėnesio pirmos dienos. Už praėjusį laikotarpį mokestis neperskaičiuojamas, išskyrus atvejus, kai pateikiama pažyma dėl socialinės pašalpos skyrimo šeimai.

11. Pasikeitus aplinkybėms, apie tai tėvai (globėjai) per 3 dienas privalo raštu informuoti švietimo įstaigos direktorių.

12. Laiku nepateikus reikiamų dokumentų ir neinformavus švietimo įstaigos direktoriaus apie pasikeitusias aplinkybes, mokestis skaičiuojamas bendra tvarka (lengvatos netaikomos), o pateikus dokumentus, naujas mokestis nustatomas nuo kito mėnesio pirmos dienos, išskyrus atvejus, kai pateikiama pažyma dėl socialinės pašalpos skyrimo šeimai.

**IV SKYRIUS**

**MOKĖJIMO TVARKA IR TERMINAI**

13. Mokestis už vaikų išlaikymą švietimo įstaigose, įgyvendinančiose ikimokyklinio ir priešmokyklinio ugdymo programas, mokamas už praėjusį mėnesį iki einamojo mėnesio 24 d.

14. Vadovaujantis Socialinių išmokų teikimo asmenims, patiriantiems socialines rizikas tvarkos aprašu, asmenims, patiriantiems socialines rizikas, tvarkos aprašu, patvirtintu Raseinių rajono savivaldybės tarybos sprendimu, atsižvelgiant į vaiko interesus, užmokestį už vaiko išlaikymą apmoka Raseinių socialinių paslaugų centro socialinis darbuotojas, dirbantis su šeimomis, kuris vykdo socialinių išmokų teikimą, iš šeimos (asmens) socialinių išmokų, jei šeima (asmuo), patirianti socialines rizikas, vengia mokėti mokesčius.

15. Švietimo įstaigos direktorius turi teisę išbraukti vaiką iš sąrašų prieš tai raštu informavęs tėvus (globėjus), jeigu:

15.1. piktybiškai vengiama mokėti už vaiko išlaikymą, jei užmokestis nesumokamas už 2 mėnesius;

15.2. vaikas per 2 mėnesius praleido daugiau nei 80 proc. lankomų dienų, išskyrus objektyvias nelankymo priežastis (tėvai (globėjai) objektyvias priežastis išdėsto raštu ir pateikia švietimo įstaigos vadovui).

 16. Iš asmenų, vengiančių mokėti už vaikų išlaikymą ugdymo įstaigoje, įsiskolinimas išieškomas teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

 17. Mokesčio surinkimo kontrolę vykdo švietimo įstaigos vadovas arba jo įgaliotas asmuo.

  18. Atsižvelgiant į rajono ypatumus, finansines galimybes ir gyventojų poreikius, aprašas gali būti keičiamas Raseinių rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_